SKRIFTLIG FORESPØRGSEL P-4047/00

af Reinhold Messner (Verts/ALE) til Kommissionen

(20. december 2000)

Om: Øget produktion af foderproteiner som svar på forbuddet mod kød- og benmel

Uden afholdelse af offentlig licitation er der i maj i år sket en forlængelse på yderligere 9 år (indtil 2011) af aftalen mellem den koncessionsindehavende virksomhed for motorvejen Brescia-Padova og ANAS (Azienda Nazionale Autonoma Strade), et italiensk offentligt selskab, som forvalter vejnettet.

På grundlag af det såkaldte Ciampi-Costa-direktiv(1) kan der undtagelsesvis ske forlængelser af motorvejskoncessioner for at bilægge stridsmål, der er ved at opstå (manglende tilpasning af afgifter, anerkendelse af det arbejde, der blev udført i forbindelse med verdensmesterskaberne i 1990 og fejringen af Columbus-året i 1992, samt andre eventuelle stridsspørgsmål, som statsadvokaten skal udtale sig om). I dette tilfælde er forlængelsen derimod begrundet med opførelsen af et nyt motorvejsafsnit, den såkaldte Valtrompia-motorvej. Der er i virkeligheden tale om en ny motorvej på ca. 30 km, som skal forbinde Gardone Valtrompia med motorvejen Brescia-Padova. Det koncessionsindehavende selskab har allerede pålagt den veronesiske virksomhed Tecnital at foretage en projektering og har i sin finansieringsplan opført en investering på 550 mia. lire (284 mio. EUR) til anlæggelse af den nye motorvej. Dette tal er imidlertid vurderet for lavt, når det tages i betragtning, at udgifterne til en kilometer motorvej i dag ligger på omkring 25-30 mia. lire (12-15 mio. EUR), hvilket skaber tvivl om udgiftsoverslagenes holdbarhed. Den nye motorvej begrundes med behovet for at nedbringe køretiden for de tunge erhvervskøretøjer, der betjener forarbejdningsindustrierne i Valtrompia.

Mener Kommissionen ikke, at fornyelsen af denne koncession er i modstrid med direktiv 92/50 EØF, 93/37/EØF og 89/440/EØF, idet der ikke er udskrevet en offentlig europæisk licitation med henblik på tildelingen af koncessionerne(2)?

Anser Kommissionen det for tilladeligt at begrunde denne forlængelse uden offentlig licitation med en investeringsombytning til opførelsen af en ny motorvej?

Mener Kommissionen ikke, at en accept af denne byttehandel mellem koncessionsindehavende virksomheder og den offentlige administration til fordel for nye motorvejsinfrastrukturer ophæver den prioritering, der tillægges en ny modal balance mellem vej- og jernbanetrafik i Den Europæiske Union?

(1) Jf. direktiv af 20.10.1998 fra ministeriet for offentlige arbejder i samarbejde med ministeriet for skatter, budget og økonomisk programmering, protokol nr. 011790/skatteministeriet.

(2) Offentliggjort i EFT L 209 af 24.7.1992, EFT L 199 af 9.8.1993 og EFT L 268 af 15.9.1989.

Svar afgivet af Frederik Bolkestein på Kommissionens vegne

(8. februar 2001)

Det spørgsmål, som det ærede parlamentsmedlem stiller, indgår i en bredere sammenhæng med metoderne til tildeling af motorvejskoncessioner i de forskellige medlemsstater. Kommissionen har anmodet samtlige medlemsstater om detaljerede oplysninger i denne forbindelse.

Oplysningerne fra de italienske myndigheder er sammen med oplysningerne fra de øvrige medlemsstaters myndigheder for øjeblikket under undersøgelse af Kommissionen, der ønsker at nå frem til en kohærent stilling for samtlige motorvejskoncessioner i Fællesskabet, under hensyntagen til de betydelige økonomiske og sociale følgevirkninger heraf.

Kommissionen har under et møde med de italienske myndigheder, der blev afholdt i Rom den 18. december 2000, anmodet disse om samtlige oplysninger, der er nødvendige til en vurdering af, om anlæggelsen af en ny motorvejsstrækning i Valtrompia samt forlængelsen af det koncessionsindehavende selskabs koncession for stækningen Brescia-Padova, er forenelige med fællesskabsretten, som anført af det ærede parlamentsmedlem. Hvis det af undersøgelsen af disse oplysninger fremgår, at de foretagne procedurer er i strid med fællesskabsretten vil der kunne indledes overtrædelsesprocedure i henhold til artikel 226 (tidligere artikel 169) i EF-traktaten.

For så vidt angår transportpolitikken er vejafgiftsbeløbene i henhold til Europa-Parlamentets og Rådets direktiv 1999/62/EF af 17. juni 1999 om afgifter på tunge godskøretøjer for benyttelse af visse infrastrukturer(1) begrænset til at dække udgifterne til anlæg, drift og udvikling af vejnettet. Dette hindrer dog ikke, at medlemsstaterne bør kunne lade en procentdel af brugs- og vejafgifterne tilfalde miljøet og den afbalancerede udvikling af transportnettene, forudsat at det pågældende beløb beregnes i overensstemmelse med bestemmelserne i dette direktiv. Som led i forberedelsen af en hvidbog om den fælles transportpolitik, der vil udkomme i begyndelsen af dette år undersøger Kommissionen, hvilke foranstaltninger, der vil kunne muliggøre en afbalancering af skinne- og vejtrafikken i Fællesskabet, bl.a. gennem en nyvurdering af afgiftsbestemmelserne og finansieringen af infrastrukturerne. Disse foranstaltninger vil i visse tilfælde gøre det muligt at bruge vejafgifterne til udvikling af jernbanealternativer.

På den anden side set bør det understreges, at en statslig myndigheds forlængelse af en motorvejskoncession i strid med de fællesskabsbestemmelser for offentlige arbejder, der eventuelt kan finde anvendelse, og uden at denne operation for den koncessionsindehavende virksomheds vedkommende indebærer nogen risiko og eller ganske enkelt kompensation for de reelle udgifter, som enhver privatinvestor i en markedsøkonomi påtager sig, ligeledes bør skulle undersøges for så vidt angår overholdelsen af bestemmelserne vedrørende statsstøtte på transportområdet.

(1) EFT L 187 af 20.7.1999.